OBH 5062/2000.
Az állampolgári jogok országgyűlési biztosának jelentése
Előadó: dr. Izafé Éva 

Az eljárás megindulása
	A Nógrád Megyei Hírlap 2000. október 6-i és 7-i "Blokád Salgótarjánban", illetve "Volt egy csütörtök, de ilyen ne legyen még egyszer" címmel megjelent híradások alapján hivatalból indítottam vizsgálatot Salgótarján Megyei Jogú Város Önkormányzatának a szociális juttatások kifizetésével kapcsolatos, közel 3000 embert érintő intézkedése miatt.
A vizsgálat az Alkotmányban deklarált emberi méltósághoz való jog megsértésének gyanúja miatt indult.

A megállapított tényállás
	A "Blokád Salgótarjánban" című cikk szerint 2000. október 5-én közel 3000 szociális juttatásra jogosult személy jelent meg Salgótarjánban a Háromkő Takarékszövetkezet Bajcsy-Zsilinszky úti kifizetőhelyén a támogatások átvételére. A Bajcsy-Zsilinszky út a 21-es főút városba vezető szakasza mentén fekszik. Ez az útszakasz az említett napon reggel 7.30 órakor szinte már járhatatlanná vált, mert a kiértesített és az ott megjelent több ezer ember elfoglalta az úttestet. A várakozás és az embertömeg növekedése miatt később - 9.00 óra körül -  valóságos demonstrációs hangulat alakult ki. Ezt erősíti a cikkben idézett megjegyzés, illetve a cikkben bemutatott helyzet: "Kiállítottak bennünket, mint a majmokat, 120 forintért mutogattatjuk magunkat - mondja szemlesütve a középkorú hölgy, akit a sok ember a lábnyi széles vízelvezető árokba lökött. .. Előtte férfi nyalábolja a már alvó gyereket. Szerencséje a szerencsétlenségben, hogy oly szorosra tömörült az embergyűrű, hogy ha akarna sem tudna elesni a gyerekkel. Mások viszont elesettségükben képtelenek disztingválni, tűrőképességük határához értek. Nem csoda, főként aki gyerekkel érkezett, s a kicsik sírnak, mert szomjasak, mert éhesek, mert fáznak, mert melegük volt, mert féltek a sok embertől, mert vécézniük kellett. Mindenki ideges, aki magával hozta a gyerekét, mert nem tudta kire bízni, s az is, aki másra hagyta, mert nem tudható mikor végez. Mások azért dühöngnek, hogy mit szólnak a munkahelyen a váratlan szabadságkérelemnek, s hogy mi lesz majd ezután. Aki már nem bírja a talpon maradást, visszafordul, mondván lesz ami lesz: inkább pénztelen, mint ez a megaláztatás. Sokan ablakbetöréssel fenyegetőznek, s azzal, hogy elzárják a fővárosba vezető utat a gépkocsiforgalom elől, hadd menjen híre ország-világ szerte, hogy mit tettek velük."
A kialakult helyzet oka az, hogy Salgótarjánban megváltozott a szociális juttatások és segélyek kifizetési helye. Október hónapban már nem a posta, hanem a Háromkő Takarékszövetkezet fizette a járandóságokat. Az első kifizetés október 5-én 8.00 órától 15.00 óráig volt. A szociális központ névszerint időben értesítette az érintetteket a változásról. A régi rend megváltoztatásáról  gazdasági és biztonsági okokból rendelkeztek. A posta ugyanis egyrészt  évi 6 millió forint megbízási díjért vállalta a kifizetéseket, másrészt pedig előfordult, hogy az utcán, táskából fizette ki a postás a juttatást. Az önkormányzat és a takarékszövetkezet képviselője nyilatkozata szerint - a tanúságokat levonva -  a korábbinál átgondoltabb és biztonságosabb rendszert akartak kialakítani.
	Egy másik cikkben az önkormányzat képviselője a kialakult helyzetről a következők szerint nyilatkozott: "... pénteken 15 óráig és hétfőn déli 12-ig a szociális központ pénztára azok rendelkezésére állt, illetve áll, akik csütörtökön nem vehették át a juttatást vagy járandóságot. A számlanyitással kapcsolatban megfogalmazott lakossági felvetések kapcsán hangsúlyozta, hogy nincs semmiféle kizárólagosság: bármely pénzintézetnél nyithatnak folyószámlát azok akik így szeretnének a pénzükhöz jutni, vagy ha már nyitottak, akkor a meglévőre kérhetik a járandóságukat. A legközelebbi kifizetést, október 13-át megelőzően névre szóló értesítést kapnak a rászorulók, ebben a számlanyitással, a szabályos meghatalmazással kapcsolatos tudnivalókról tájékozódhatnak, s értesülnek arról is, hogy felmerülő kérdéseikre hol kaphatnak választ."  
A sajtóhír alapján tájékoztatást és választ kértem a polgármestertől; mi volt az oka annak, hogy egy napra és egy "alkalmatlannak látszó" helyre szervezték a kifizetést? Válaszát vártam arra is, hogy az önkormányzat milyen intézkedéseket tett a hasonló esetek elkerülése érdekében.
	A polgármester válaszában közölte, hogy a szociális juttatások kifizetését  2000. szeptember hónap végéig  részben az önkormányzat intézményének házipénztárában, részben postai úton biztosították. A kifizetések napján a főposta épülete előtt, a parkban, a közeli utcákban, parkolóban tömegesen várták a kézbesítőket. Előfordult, hogy a türelmetlenség miatt hangoskodás, veszekedés volt, és nem egy alkalommal hívták helyszínre a rendőrjárőrt az indulatok féken tartására. A Cigány Kisebbségi Önkormányzat többször kifogásolta az ilyen módon történő postai kifizetéseket és ezért kezdeményezte a postai pénztárakban a kifizetések biztosítását, a pénz átvételekor a jogosultság gondosabb ellenőrzését, szorgalmazta az egyéni számlanyitás lehetőségét. A kifizetések változtatását - mint, ahogy a sajtó híradások is közölték - az indokolta hogy a kifizetések postai szolgáltatásának évi díja már a 6 millió forintot is meghaladta. A megfelelő előkészítés után az önkormányzat úgy döntött, hogy a kifizetéseket a Háromkő Takarékszövetkezetre bízza. A körültekintő előkészítés ellenére az első kifizetési nap nem a tervek szerint alakult. A segély jogosultjai családosan érkeztek a kifizetőhelyre, s ez tumultust okozott. A személyi jogosultság ellenőrzése időt vett igénybe, néhány hangoskodó sokallta az egyeztetési időt. E rosszul sikerült pénztári kifizetést követően intézkedtek az újabb kifizetőhely kialakítására. Ezt a kifizetőhelyet az etnikum által sűrűn lakott területen jelölték ki, így sokan mentesültek az utazástól. A két kifizetőhelyen 15 pénztár működött, fennakadás nem volt. Időközben 1300 fő számlát nyitott, mások megadták a korábbi átutalási számlájuk számát. Többen az iskolai, óvodai gyermekétkeztetés kifizetéséhez kérték járandóságuk átutalását. A sajtóban megjelent első híradást követően újabb cikk jelent meg, amelyben az önkormányzat elnézést kért az érintettektől a történtekért, a kellemetlenségekért, a hosszú várakozásért. A novemberi pénztári napokon már zavartalanul történt minden kifizetés. 

Az ügy jogszabályi háttere

1993. évi III. törvény a szociális igazgatásról és szociális ellátásokról
Szociális rászorultságtól függő pénzbeli ellátások
32 § (3) Ha e törvény másként nem rendelkezik, az önkormányzat rendeletben szabályozza az önkormányzati pénzbeli ellátások megállapításának, kifizetésének, folyósításának, valamint ellenőrzésének szabályait.

Az érintett alkotmányos jog
1949. évi XX. törvény A Magyar Köztársaság Alkotmánya
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
(2) Senkit nem lehet kínzásnak, kegyetlen, embertelen, megalázó elbánásnak vagy büntetésnek alávetni, és különösen tilos emberen a hozzájárulása nélkül orvosi vagy tudományos kísérletet végezni.

A vizsgálat megállapításai
	A vizsgálat során megállapítottam, hogy az önkormányzat döntését nem előzte meg a megfelelő felmérés, szervezés, így az intézkedés az érintettekre nézve megalázó volt.
Az Alkotmánybíróság a 35/1994. (VI. 24.) AB határozatában kimondta, hogy: "Az alapjognak nem minősülő egyéb jogra vonatkozó, személyek közötti hátrányos megkülönböztetés vagy más korlátozás alkotmányellenessége akkor állapítható meg, ha a sérelem összefüggésben áll valamely alapjoggal, végső soron az emberi méltóság általános személyiségi jogával és a megkülönböztetésnek, illetve korlátozásnak nincs tárgyilagos mérlegelés szerint ésszerű indoka, vagyis önkényes."
	A vizsgálat során megállapítottam, hogy a szociális juttatások kifizetésének egy, a kifizetésre alkalmatlan helyre és egy napra való korlátozása az ismertetett körülmények miatt  az Alkotmányban deklarált emberi méltósághoz való joggal összefüggésben alkotmányos visszásságot okozott. 
	Az alkotmányos visszásság megállapítása ellenére kezdeményezést nem teszek, mert az önkormányzat - az eset tanúságait levonva - gyorsan és hatékonyan intézkedett a hasonló helyzetek elkerülésére, az érintettektől pedig a sajtónyilvánosság igénybevételével elnézést és megértést kért.

Budapest, 2000. november 26.

Gönczöl Katalin